DILONGI YA 21
Betele kele inki?
Betele kele zina yina me katuka na Kiebreo; yo ke tendula “Nzo ya Nzambi.” (Kuyantika 28:17, 19, noti na nsi ya lutiti) Zina yina me fwana sambu na bisika yina Bambangi ya Yehowa me tungaka na ntoto ya mvimba; kisika bo ke twadisaka mpi ke yidikaka kisalu ya kusamuna. Nto-Kimvuka ke salaka na babiro ya nene na mbanza New York, na États-Unis, mpi katuka kuna yo ke twadisaka kisalu ya babiro ya filiale ya bansi mingi. Na kimvuka, bo ke bingaka bampangi yina ke salaka na bisika yai dibuta ya Betele. Bonso dibuta, bo ke zingaka mpi ke salaka kumosi, bo ke diaka kumosi, mpi bo ke longukaka Biblia kumosi na bumosi.—Nkunga 133:1.
Kisika ya kuswaswana yina bantu ya dibuta ke monisaka mpeve ya kuditambika. Betele yonso kele ti Bakristu ya babakala mpi ya bankento yina me kudipesaka na kisalu ya ntangu yonso sambu na kusala luzolo ya Nzambi mpi kunata mambote ya Kimfumu na ntwala. (Matayo 6:33) Muntu mosi ve na kati na bo ke bakaka salere to lufutu, kansi bo ke pesaka bo yonso banzo mpi madia mpi mwa mbongo sambu na kulungisa bampusa na bo. Konso muntu na Betele kele ti kisalu, yo vanda na biro, na kikuku, to na nzo ya madia. Bankaka ke salaka na kisika ya kuniema mikanda to ya kukangisa yo, bankaka ke tulaka bunkete na basuku, ke yobisaka bilele, ke bongisaka bima yina me beba, to ke salaka bisalu ya nkaka.
Kisika yina bo ke salaka sambu na kupesa maboko na kisalu ya kusamuna. Lukanu ya ntete-ntete ya konso Betele kele ya kusadisa bantu mingi kibeni na kubaka kieleka ya Biblia. Kamukanda yai kele mbandu mosi. Bo sonikaka yo na lutwadisu ya Nto-Kimvuka, bo tindaka yo na nzila ya Internet na bimvuka mingi ya bambaludi na ntoto ya mvimba, bo niemaka yo na bamasini ya kuniema yina ke niemaka mikanda mingi na mbala mosi (bamashini yango kele na ba Betele mingi), mpi bo tindaka yo na mabundu kuluta 110 000. Na konso kitini ya kisalu yai, mabuta ya Betele ke pesaka lusadisu ya me fwana na kisalu yina fwete salama kukonda kusukinina kuluta bisalu yonso—kisalu ya kusamuna nsangu ya mbote.—Marko 13:10.
Banani ke salaka na Betele, mpi nki bangidika bo me bakaka sambu na bo?
Inki kisalu ya fwete salama kukonda kusukinina mabuta yonso ya Betele ke pesaka maboko?
kon_Latn kon_Latn kon_Latn kon_Latn kon_Latn kon_Latn kon_Latn